**Retningslinjer for lokale grupper i Samfunnsøkonomene**

*Fastsatt av Tariffutvalget 20.mai 2025*

Samfunnsøkonomenes formål er i henhold til foreningens vedtekter:

* å være et samlende forum for medlemmene og andre med tilknytning til samfunnsøkonomi som fag/arbeidsfelt, samt bidra til medlemmenes kompetanseutvikling innenfor faget og virke for fagets og utøvernes anseelse og innflytelse i samfunnet.
* å arbeide aktivt for å ivareta medlemmenes økonomiske interesser og lønns- og arbeidsforhold.

I henhold til vedtektene skal Foreningen ivareta medlemmenes interesser når det gjelder økonomi, lønns- og arbeidsforhold, samt relevante samfunnsspørsmål.

Tariffpolitisk program er utarbeidet innenfor rammen av foreningens vedtekter. Programmet vedtas av foreningens generalforsamling, og er retningsgivende for det politiske arbeidet som skal utøves av tillitsvalgte og sekretariatet i den aktuelle perioden. Alle tillitsvalgte oppfordres derfor til å gjøre seg kjent med både foreningens vedtekter og tariffpolitisk program. Disse ligger tilgjengelig på foreningens hjemmesider.

**1. Etablering av lokal gruppe og tillitsvalgtordning**

Det oppfordres til å opprette lokale grupper for medlemmer. Samfunnsøkonomene bør informeres om at en lokal gruppe er etablert og hvilke medlemmer den lokale gruppen omfatter. Den enkelte gruppe fastsetter selv retningslinjer/vedtekter for sin virksomhet dersom de ønsker dette. Se punkt 5 for forslag til vedtekter for lokalt tillitsvalgts arbeid.

**Definisjoner**

Lokal gruppe: Gruppe av samfunnsøkonomer med tre medlemmer eller mer.

Leder av lokal gruppe: Tillitsvalgt i virksomheter med tre eller flere medlemmer.

Virksomheten: Den arbeidsplass som til enhver tid er definert som virksomhet innen ett gitt tariffområde.

Primærforening: Den enkelte forening som er medlem i eller samarbeidspartner med Akademikerne.

Med ordinært tillitsvalgarbeid menes blant annet følgende aktiviteter:

a) Styre- og tillitsvalgtsmøter

b) Medlemsmøter i forbindelse med saker knyttet til lønn og arbeidsvilkår på arbeidsplassen

c) Rekruttering av nye medlemmer og tillitsvalgte

**2. Økonomisk støtte til lokale grupper**

1. **Støtte til ordinært tillitsvalgtarbeid og arrangementer**

Den lokale gruppen kan få økonomisk støtte til ordinært tillitsvalgtarbeid etter søknad til Samfunnsøkonomenes sekretariat. Det kan i tillegg tildeles økonomisk støtte til faglige arrangementer. Søkere skal være tillitsvalgte.

Støtte kan gis etter søknad med inntil kr 250 kroner per deltakende medlem. Sekretariatet kan tildele høyere beløp etter søknad dersom særskilte behov tilsier det.

Kopi av program eller innkalling legges ved søknaden om støtte. Kvitteringer for utlegg ettersendes i pdf- format sammen med utleggsrefusjonsskjema.

1. **Støtte til styremiddager og retningslinjer for disse**

Der det er flere samfunnsøkonomer i styret, kan det benyttes inntil **1000 kr per person til** en årlig styremiddag. Foreningen dekker bare utgiftene for tillitsvalgte for Samfunnsøkonomer. Andre styremedlemmer må søke dekning fra egen forening. Ved alkoholservering på slike årlige middager, kan det serveres inntil **tre enheter** øl og/eller vin.

1. **Gaver/påskjønnelse til tillitsvalgte**

Foreningen dekker inntil **kr 500** til påskjønnelse til en tillitsvalgt som går av. Til foredragsholdere og andre bidragsytere til arrangement, kan foreningen gi reklamegaver med logo.

**3. Søknad om OU-midler til lokale grupper**

Det tildeles normalt OU-midler innenfor sektorene stat, kommune, Spekter og i Virke/HUK. En lokal gruppe kan søkes om OU-midler til opplæring av tillitsvalgte. Det forutsetter at opplæringen er innenfor rammen av retningslinjer for tildeling av OU- midler. Opplæringen må skje innenfor følgende tema:

1. Hovedavtale
2. Hovedtariffavtale
3. Lov- og avtaleverk
4. Personalpolitikk
5. IA/sykefravær
6. Omstilling
7. Kommunikasjon

Søknad om midler til slik opplæring forutsetter at det sendes program for planlagt opplæring til sekretariatet, slik at sekretariatet kan vurdere om tiltaket kvalifiserer for tildeling av OU-midler.

**4. Lokale tillitsvalgtes arbeid – praktiske råd**

Samfunnsøkonomenes tillitsvalgte skal ivareta medlemmenes interesser på arbeidsplassen. Dette innebærer som hovedregel både involvering i spørsmål om medbestemmelse og representasjon i lokale forhandlinger. Tillitsvalgte representerer medlemmene og det er derfor viktig at tillitsvalgte har medlemmenes støtte.

Samfunnsøkonomene anbefaler at lokale grupper arrangerer regelmessige valg av nye tillitsvalgte. Dette sikrer at valgt tillitsvalgt har tillit hos medlemmene.

Samfunnsøkonomene har utarbeidet et forslag til vedtekter for lokale grupper. Det er frivillig å benytte seg av disse. Se forslag til vedtekter i punkt 5.

Ved valg av ny tillitsvalgt skal dette meldes inn til sekretariatet (post@samfunnsokonomene.no ), slik at ny tillitsvalgt kan motta nødvendig opplæring.

1. **Forslag til vedtekter for lokale grupper**

Vedtekter for Samfunnsøkonomenes lokale gruppe i **navn på virksomheten**

Vedtatt: dd.mm.åååå

Sist revidert: dd.mm.åååå

§ 1 Navn

Gruppens navn er Samfunnsøkonomene **navn på virksomhet**

§2 Medlemskap

Alle ansatte i virksomheten som er medlemmer av Samfunnsøkonomene er automatisk medlem av gruppen, med mindre de reserverer seg.

§3 – Formål

Gruppens formål er å ivareta medlemmenes interesser på arbeidsplassen i virksomheten. Dette omfatter å

* Samle medlemmene ved å etablere en naturlig møteplass og diskusjonsforum i virksomheten
* Være et aktivt bindeledd mellom medlemmene og ledelsen
* Ivareta medlemmenes lønns- og arbeidsvilkår, blant annet gjennom medbestemmelse i omorganiseringer og lønnsoppgjør,
* Synliggjøre medlemmenes kompetanse og viktighet i virksomheten
* Rekruttere nye medlemmer i virksomheten
* Synliggjøre Samfunnsøkonomene på arbeidsplassen

§4 – Årsmøte/valg

Gruppens øverste organ er årsmøtet. Årsmøtet avholdes årlig innen utgangen av desember. Valg avholdes som en del av årsmøtet.

Innkalling til årsmøte/valg sendes ut senest en måned før møtet avholdes.

Forslag som skal behandles på årsmøtet sendes til leder senest 14 dager etter innkallingen.

Agenda, forslag til nye tillitsvalgte, eventuelt styre og eventuelle forslag til årsmøtet sendes ut til medlemmene senest 2 uker før årsmøtet avholdes.

Årsmøtet fastsetter vedtekter og godkjenner vedtektsendringer. Vedtektsendringer kan bare foretas av årsmøtet med 2/3 flertall av de deltagende stemmeberettigede medlemmene. Alle bedriftsgruppens medlemmer har møte- og stemmerett på årsmøtet.

§5 – Valg

På årsmøtet velges leder, styremedlemmer og eventuelle varamedlemmer.

§6 – Styret

Styret velges av årsmøtet innen utgangen av 4. kvartal med funksjonstid fra etterfølgende 1. kvartal. I perioden frem til funksjonstiden tar til skal det nye styret tilføres kjennskap til og kunnskap om sine funksjoner etter foreningens bestemmelser. Kompetanseoverføring skal sikres gjennom overlapping i funksjonene.

Styret består av inntil tre medlemmer inkludert leder. Medlemmene velges for to år.

Det kan velges opptil tre varamedlemmer. Eventuelle varamedlem(mer) velges for et år. Varamedlem(mer) har møterett, men ikke stemmerett. Dersom styret ikke er fulltallig, kan det supplere seg selv.

Styret konstituerer seg selv.

§7 – Styrets mandat

Det valgte Styret er tillitsvalgte for Samfunnsøkonomene i virksomheten og har mandat til å treffe beslutninger på medlemmenes vegne. I saker av stor betydning for mange medlemmer bør styremedlemmene innkalle til medlemsmøte. Saker av stor prinsipiell betydning bør legges frem for årsmøtet, alternativt ekstraordinært årsmøte.

Styret representerer Samfunnsøkonomenes medlemmer overfor ledelsen i virksomheten.

Gruppen er tilknyttet Samfunnsøkonomene og skal forholde seg til foreningens til enhver tid gjeldende politikk i saker vedrørende lønns- og arbeidsvilkår.

Styret har ansvar for å informere Samfunnsøkonomenes sekretariat om endringer slik at sekretariatet har oppdatert informasjon om hvem som er i styret.

§8 – Ekstraordinært årsmøte

Ekstraordinært årsmøte kan avholdes når Styret eller 20 % av medlemmene krever dette. Innkalling til et ekstraordinært møte skal skje med minimum 14 dagers varsel.

Kun saker som er omtalt i innkallingen kan behandles på det ekstraordinære årsmøtet.